NGV: Gemeenskap van Upington woon AfriForum-gemeenskapsvergadering by - AfriForum
NGV: Gemeenskap van Upington woon AfriForum-gemeenskapsvergadering by
Die gemeenskap van Upington het AfriForum se gemeenskapsvergadering oor die wetsontwerp op nasionale gesondheidsversekering (NGV) op 30 Oktober 2019 bygewoon. Die burgerregteorganisasie het die gemeenskap tydens hierdie geleentheid aangemoedig om die openbare verhoor oor NGV by te woon ten einde kommentaar teen dié vernietigende wetsontwerp te gee.
“AfriForum wil die publiek aanmoedig om NGV op elke moontlike wyse teen te staan. Dit sluit in die aanlyn indien van kommentaar, asook om AfriForum hul mandaat te gee om die wetsontwerp namens die gemeenskap teen te staan. Ons wil egter beklemtoon dat dit belangrik is dat die gemeenskap van Upington en omliggende gebiede die openbare verhoor die naaste aan hulle bywoon om weerstand teen NGV te bied. Dit is die gemeenskap se kans om hul verset teen NGV te wys,” sê Lize-Mari Smit, AfriForum se distrikskoördineerder vir die Karoo.